Nytt forbud skal få færre unge til å snuse. For andre kan det få motsatt effekt.
De minste snusboksene forsvinner fra nyttår. For noen snusbrukere kan økt forbruk bli resultatet – stikk i strid med hensikten. Fra 1. januar må enkeltpakker med porsjonssnus inneholde minst 20 porsjoner og veie minst 15 gram. Det betyr at innholdet i noen snusforpakninger vil måtte økes og dermed bli dyrere. Det innebærer også at noen merker vil forsvinne. Men hva vil myndighetene med de nye reglene?  – Barn og unge er mer prissensitive enn voksne. Argumentasjonen er at hvis snusen blir dyrere, så vil forbruket gå ned blant barn og unge, sier Karl Erik Lund. Han er seniorforsker ved Folkehelseinstituttet. Han tror ikke det blir den store effekten, men håper at høyere pris gjør at færre unge begynner å snuse. Men for én gruppe kan de nye kravene ha motsatt effekt.  Noen kan ende opp med å snuse mer De som bruker miniporsjonssnus i dag, men som ikke lenger får tak i favorittmerket sitt, kan måtte gå over til andre typer.  Vanlige porsjoner med snus har dobbelt så stort nikotininnhold. Da regjeringen sendte lovforslaget på høring i 2021, skrev Folkehelseinstituttet dette i sitt høringssvar: «I sum kan innføring av minimumsantall i snuspakker få ulik betydning for ulike grupper; etablerte brukere kan ende opp med økt konsum eller redusert slutterate, mens rekruttering av nye brukere kan bli redusert.» Dette betyr altså at FHI mistenker at enkelte vil komme til å snuse mer med de nye reglene. Flere merker vil forsvinne Swedish Match er den største snusprodusenten på det norske markedet. De har en markedsandel på rundt 40 prosent.  Nils Erlimo er selskapets kommunikasjonsdirektør i Norge. – For de fleste produktene der vi må gjøre tilpasninger, vil det skje ved å legge mer innhold i den samme boksen, så man kommer over 15 gram, sier han. Han bekrefter at enkelte av deres merker vil gå ut av produksjon. Det gjelder blant annet General white mini no 7. Andre merker som forsvinner, er Zyn All white Bellini og Zyn all white cool flue. – Hvis de små boksene veier for lite etter de nye kravene, hvorfor ikke bare lage større boks? – Produksjonen av de forskjellige produktene er en stor og komplisert logistikkjobb for fabrikken. Samtidig selges produktene fortsatt i Sverige, så da er det lite hensiktsmessig å gjøre endringene kun for det norske markedet. Erlimo sier det vil finnes produkter som har små porsjoner og som ikke er så nikotinsterke, også etter 1. januar. Disse er litt større enn miniformatet. – Men de som har brukt miniporsjoner, må finne en ny pose som inneholder noe mer tobakk og nikotin. Eventuelt må man dra til Sverige for å kjøpe de produktene som forsvinner fra det norske markedet, sier han. De nye reglene ligner altså på det som skjedde med 10-pakningen med sigaretter for ti år siden. Grønne snusbokser hadde ikke effekt Da innførte Norge et forbud mot sigarettpakninger med mindre enn 20 sigaretter.  De nye kravene for snus er basert på den samme begrunnelsen som for røyk: Små pakninger øker tilgjengeligheten for mindreårige, primært fordi disse er billigere.  – En regulering av minstestørrelse på snuspakningene kan derfor gjøre produktet mindre attraktivt og tilgjengelig for unge, og slik redusere snusbruk blant unge, sier Erlend Bø. Han er fungerende avdelingsdirektør i Helsedirektoratet. Karl Erik Lund i FHI påpeker at tiltak som innføres, burde bli evaluert i etterkant.  – FHI evaluerte innføringen av de standardiserte, grønne snusboksene i 2018. Tiltaket viste seg å ikke ha noen effekt på forbruket, sier han.  Om dyrere snus i større forpakninger vil gjøre det mindre fristende for unge å snuse, får vi ikke vite, påpeker han.  – For dette tiltaket skal dessverre ikke evalueres i etterkant.
Fra 1. januar vil snusbokser måtte inneholde minst 20 porsjoner og veie minst 15 gram, noe som kan gjøre noen merker dyrere eller føre til at de forsvinner.  Ny regel kan få enkelte brukere til å snuse mer, fordi enkelte populære miniporsjonssnus ikke lenger vil være tilgjengelig, og de alternativene som finnes, har mer nikotin.  Endringen er laget for å gjøre snus mindre attraktivt for unge ved å øke prisen, men det er usikkert om det vil ha den ønskede effekten. Og tiltaket skal ikke evalueres i etterkant.